1.Ievads

Komisijas Regulā (ES) Nr. 1194/2012 ir izklāstīts energoefektivitātes prasību minimums virzītas gaismas lampām, gaismas diožu lampām un saistītajām ierīcēm. Šīs ekodizaina prasības tiek ieviestas pa posmiem, katrā posmā pievienojot jaunas vai stingrākas prasības nekā iepriekšējā posmā. Pēdējā posma (3. posma) prasības piemēro no 2016. gada 1. septembra, un tajā minimālā energoefektivitāte kvēldiega lampām ir 0,95, augstas intensitātes gāzizlādes lampām — 0,36 un citām lampām — 0,2, šo rādītāju izsakot kā energoefektivitātes indeksu (EEI). Šobrīd tirgū esošās virzītas gaismas maiņstrāvas tīkla sprieguma halogēnlampas neatbilst kvēldiega lampām noteiktajām prasībām, un tādēļ no 3. posma to laišana tirgū būs aizliegta.

Lai nodrošinātu, ka šīs halogēnlampas netiek izņemtas no tirgus, ja tām nav piemērota aizvietotāja, Regulā 1194/2012 noteikts, ka maiņstrāvas tīkla sprieguma kvēldiega lampām 3. posmu piemēro tikai, "ja ne vēlāk kā līdz 2015. gada 30. septembrim Komisija sagatavo un iesniedz Ekodizaina apspriežu forumam pierādījumus, kas balstīti uz detalizētu tirgus analīzi, ka tirgū ir maiņstrāvas tīkla sprieguma lampas, kas:

- atbilst maksimālajai EEI prasībai 3. posmā,

- ir pieejamas tādā ziņā, ka lielākoties nerada galalietotājiem pārmērīgas izmaksas,

- ir kopumā ekvivalentas attiecībā uz lietotājiem svarīgiem funkcionalitātes parametriem salīdzinājumā ar maiņstrāvas tīkla sprieguma kvēldiega lampām, kas pieejamas šīs regulas spēkā stāšanās dienā [2013. gada 3. janvārī], tai skaitā to gaismas kūļi aptver visu [Regulas 1194/2012] 6. tabulā norādīto references gaismas plūsmu diapazonu [no 90 lm līdz 1000 lm],

- ir saderīgas ar ierīcēm, ko paredzēts uzstādīt starp maiņstrāvas tīklu un kvēldiega lampām un kas ir pieejamas šīs regulas spēkā stāšanās dienā, saskaņā ar jaunākajām prasībām par saderību".

Ar šo paziņojumu tiek izpildīta juridiskā prasība par tirgus analīzi, ar kuru pārbauda, vai tirgū ir pieejamas maiņstrāvas tīkla sprieguma lampas, kuras var izmantot kā aizvietotāju. Tā pamatā ir tehniskais tirgus pārskats, ko Komisijas vajadzībām sagatavoja neatkarīgi tehniskie konsultanti un kurš tika izklāstīts Ekodizaina apspriežu forumam.

2.Atbilstība maksimālajam energoefektivitātes indeksam

Halogēnlampu vistuvākais aizvietotājs ir gaismas diožu (LED) lampas, kas izraisījušas pārmaiņas apgaismojuma ražojumu tirgū. Aptuveni 70 % no visām tirgū pieejamām LED lampām atbilst 3. posma maksimālā EEI prasībām, tādējādi dodot patērētājiem pietiekami plašu aizvietotāju izvēli. Sagaidāms, ka šo atbilstīgo lampu proporcija tirgū turpinās pieaugt, jo LED tehnoloģijas aizvien tiek uzlabotas.

3.Aizvietotāju pieejamība cenas un izmaksu ziņā

ES tirgū piedāvātās virzītas gaismas LED lampas ir pieejamas gan mazumtirdzniecības cenu, gan aprites cikla izmaksu ziņā.

Attiecībā uz mazumtirdzniecības cenām jānorāda, ka sākotnējās LED lampu iegādes izmaksas ir augstākas nekā virzītas gaismas maiņstrāvas tīkla sprieguma halogēnlampām, proti, novērotās cenas atkarībā no zīmola, pārdošanas vietas un LED lampas tipa ir no EUR 1,80 līdz EUR 18. Vairums LED lampu maksā mazāk nekā EUR 10. Sagaidāms, ka to cenas turpinās samazināties LED tehnoloģiju attīstības dēļ. ES tirgū 2015. gada pirmajos četros mēnešos tika novērots mazumtirdzniecības cenu samazinājums par līdz pat 25 %.

LED lampu enerģijas patēriņš, kas bieži ir par aptuveni 5 reizēm mazāks, rada patērētājiem ievērojamus ietaupījumus aprites cikla izmaksu ziņā pat tad, ja tiek ņemtas vērā augstās mazumtirdzniecības cenas. Šobrīd iegādes izmaksas ir iespējams atgūt aptuveni viena gada laikā vai ātrāk, un gandrīz visos gadījumos ar ietaupījumiem, kas gūti no virzītas gaismas maiņstrāvas tīkla sprieguma halogēnlampu aizstāšanas ar LED lampām, var nosegt sākotnējās izmaksas.

4.Plaša ekvivalence funkcionalitātes ziņā

LED lampas ir funkcionāli pilnībā ekvivalents aizvietotājs 90 % tirgū esošo virzītas gaismas maiņstrāvas tīkla sprieguma halogēnlampu modeļu. Šīs LED lampas atbilst Regulas 1194/2012 funkcionālajām ekodizaina prasībām, tostarp tām ir pietiekams krāsu atveides indekss (CRI), proti, CRI ≥ 80, un dažām LED lampām CRI ir lielāks nekā 90. Kopumā LED lampu dažādība gaismas plūsmas līmeņa, gaismas kūļa leņķa, krāsas temperatūras un modeļu ziņā ir lielāka nekā tirgū pieejamo virzītas gaismas maiņstrāvas tīkla sprieguma halogēnlampu dažādība.

Atlikušo 10 % virzītas gaismas maiņstrāvas tīkla sprieguma halogēnlampu modeļu gadījumā ir pieejams plašs piedāvājums ar LED lampām, kuras var izmantot kā ekvivalentu aizvietotāju. Patērētājiem, iespējams, būs jāizšķiras par kompromisu saistībā ar tādiem mazāk svarīgiem raksturlielumiem kā gaismas kūļa leņķis, bet lielākā daļa patērētāju atšķirību nepamanīs. Vēl viena iespēja ir izmantot ligzdas tipa adapterus, ar kuriem var panākt pilnīgu ekvivalenci ar LED lampām, kurām ir atšķirīgs cokols.

5.Saderība ar ierīcēm

Aizvietotājas LED lampas parasti ir saderīgas ar ierīcēm, kurās izmanto virzītas gaismas maiņstrāvas tīkla sprieguma halogēnlampas. Izņēmums ir to saderība ar reostatiem. Lai arī visas halogēnlampas ir regulējamas, tomēr tikai dažas ES tirgū esošās LED lampas darbojās ar krītošas un kāpjošas līknes reostatiem, kas tirgū bija pieejami 2013. gada 3. janvārī, kad Regula 1194/2012 stājās spēkā. Šīs regulējamās LED lampas arī atbilst visām prasībām.